Istiadat Pewaris Penjurit-Kepetangan Melayu (IPPM)

Ilmu ninja Melayu

Mengikut kajian umum para peminat seni beladiri Melayu atau Silat secara am, hanya Penjurit-Kepetangan Melayu sahaja satu-satunya pertubuhan silat atau ilmu tua Melayu yang mewarisi seni permainan 'Ninja' atau 'Shinobi' dari Jepun melalui dari cabang permainan dabat yang dikenali dengan nama Badai Mencak Kelambit. Hal ini berlaku apabila Ajar-Ajar Tua, Megat Ainuddin berguru ilmu Penjurit-Kepetangan kepada Allahyarham Pendita Kiyai Tok Muslim Pertapa Solok Slim, iaitu salah seorang pengamal beladiri Melayu yang mengabadikan dirinya kepada kehidupan yang zuhud serta seorang ahli pertapa. Megat Ainuddin juga mewarisi ilmu ini dari seorang lagi Pendita tua iaitu Allahyarham Pendita Pak Pa'ad. Memetik dari kata-kata kedua Pendita itu dan seperti juga yang tertulis di dalam naskah Kitab Hikayat Hang Tuah, ilmu Ninja Melayu ini telah disampaikan kepada Laksamana Hang Tuah sendiri ketika beliau melawat ke satu daerah di kawasan selatan Thailand, di mana ketika itu terdapat pemberontakkan oleh beberapa orang tentera upahan (Shinobi) dari Jepun yang melakukan kekacauan di daerah Siam tersebut. Mengikut catitan di dalam Hikayat Hang Tuah, beliau telah ditugaskan untuk memerangi pemberontak dari Jepun ini. Kesemua mereka dapat dibunuh kecuali seorang Shinobi yang ingin membunuh dirinya sendiri dengan cara 'Harakiri' tetapi dihalang oleh Hang Tuah. Beliau kemudiannya telah diIslamkan oleh Hang Tuah sendiri dan Shinobi tersebut menukar namanya kepada 'Adi Golok' sempena kehebatan permainan pedang panjangnya yang seperti 'Golok Melayu'. Hang Tuah kemudiannya mempelajari 'Seni Ninja' dan 'Shinobi' ini dari pendekar Jepun itu.
Hal yang sama juga telah ditulis dengan jelas di dalam manuskrip-manuskrip Jepun lama dari kepulauan Ryukyu mengenai keterlibatan Shinobi-Shinobi Jepun di dalam kancah politik dan Istana di negara-negara sekitar Asia Tenggara termasuklah Melaka, Siam dan di Kepulauan Jawa. Mereka-mereka ini bertindak sebagai 'askar upahan' atau 'Ronin' bermula dari kurun ke-14 sehingga era penjajahan Belanda sekitar kurun ke-16. Campur tangan Shinobi Jepun ini banyak tercatat dalam jurnal-jurnal Portugis dan juga Belanda.

Satuo Senaman

Bermula sejak penghujung tahun 80an lagi, Megat Ainuddin dan IPPM secara amnya kerap mempromosikan senaman-senaman Melayu lama yang diwarisi turun-temurun. Bentuk senaman ini diberi nama Satuo Senaman (Dialek: Minang) atau Setua Senaman dan mula dipromosi kepada umum melalui majalah Waris, Majalah Pendekar (tahun 80an) dan kemudiannya Majalah Seni Beladiri (lewat tahun 90an). Amalan-amalan serta petua di dalam senaman Melayu lama ini termasuklah dari jenis senaman harimau, senaman kucing, senaman tujuh, senaman tiga belas dan beberapa jenis amalan dan petua lagi yang boleh diamalkan oleh umum bagi tujuan menjaga kecantikkan, kesihatan tubuh badan selain dari menjaga aliran dan tertib pernafasan dengan betul.
Pada tahun 2005, Ajar-Ajar Tua Megat Ainuddin dengan usaha sama Professor Madya Dr. Nor Anita Megat Nordin telah menghasilkan sebuah buku panduan senaman bagi lelaki dan wanita berjudul Senaman Silat Jiwa Sihat dan Senaman Silat Wanita terbitan Al Ameen Publishing. Buku ini merupakan panduan lengkap rahsia-rahsia senaman Melayu termasuk juga dengan kaedah-kaedah penjagaan pernafasan bagi khalayak umum. Buku 'Senaman Silat Wanita' juga turut mendapat sambutan yang hangat sehingga diadaptasi ke dalam program realiti TV9, Gadis Melayu.